**Kiinan valtion laivanrakennusyhtymä** (kiin.: 中国船舶集团有限公司; engl. *China State Shipbuilding Corporation*, lyhennys **CSSC**; myös nimellä *China Shipbuilding Group*) on vuonna 2019 perustettu kiinalainen valtionyhtiö ja maailman suurimpiin kuuluva laivanrakennusyhtiö. Sen maailmanlaajuisen markkinaosuuden on esitetty olevan noin 21 prosenttia. Lähes samansuuruiseksi eli noin 20 prosentin markkinaosuutta hallitsevaksi on arvioitu kahden yhdistymässä olevan eteläkorealaisen laivanrakennusyhtymän liittoumaa (sis. Hyundai Heavy Industriesin emoyhtiö KSOE ja Daewoon laivanrakennusyhtymä DSME). Kiinalaiseen laivanrakennuskonserniin kuului vuonna 2019 yhteensä 147 tutkimuslaitosta, liiketoimintayksikköä tai pörssilistattua yritystä ja sen palveluksessa on noin 310 000 työntekijää. Konserniyhtiön päätoimipiste sijaitsee Pekingissä.

Konserniyhtiö muodostettiin marraskuussa 2019 yhdistämällä kaksi Kiinan aiempaa valtiollista, vuonna 1999 toimialaa pilkkomalla muodostettua laivanrakennuskonsernia: Kiinan pohjois- ja länsiosien valtiollisesta laivanrakennuksesta vastannut *China Shipbuilding Industry Corporation* (CSIC) sekä etelä- ja itäosien *China State Shipbuilding Corporation* (CSSC). Kiinan valtion laivanrakennusyhtymän pörssilistattuihin osiin kuuluu esimerkiksi China CSSC Holdings.

Maailman suurin sotalaivastojen rakentaja (2019)
------------------------------------------------

Tukholman kansainvälinen rauhantutkimusinstituutti (SIPRI) arvioi laivanrakennus- ja aseteollisuuden aloilta keräämiensä tietojen perusteella epäsuorasti, että Kiinan valtion laivanrakennusyhtymä olisi kuulunut vuonna 2019 maailman kolmen suurimman sota-aluksia valmistavan yhtymän ja maailman 20 suurimman asevalmistajayrityksen joukkoon. SIPRI arvioi viime vuosien alustuotannon perusteella, että CSSC olisi kooltaan yhdysvaltalaisen Huntington Ingalls Industries -yhtiön, ranskalaisen Naval Groupin tai venäläisen OSK:n suuruusluokkaa, ja mahdollisesti näitä kaikkia suurempi. Kiinan kansanarmeijan laivaston meneillään oleva uudistamishanke myötävaikuttaa CSSC:n oletettuun korkeaan sijoitukseen aseteollisuusyritysten maailmanlistalla. SIPRIn joulukuun alussa 2020 julkaisemalla maailman 25 suurimman aseteollisuusyhtiön (2019) listalla CSSC ei kuitenkaan vielä ollut, koska SIPRI ei ollut onnistunut löytämään saatavilla olleista lähteistä riittävän täsmällistä kirjallista tietoa arviolleen kiinalaisen laivanrakennusyhtymän sotilaallisesta liiketoiminnasta. Laivanrakennusyhtymän on kuitenkin katsottu kuuluvan Kiinan viiden suurimman aseteollisuusyhtymän joukkoon.

Riippumaton yhdysvaltalainen Defence News -uutispalvelu esittää arvionsa maailman sadasta suurimmasta aseteollisuusyhtymästä liikevaihtoineen vuonna 2019. Uutispalvelu tarkastelee esityksessään kiinalaiskonsernia sen muodostaneiden kahden osakonsernista lukujen kautta. Niiden valossa Kiinan valtion laivanrakennusyhtymä oli vuonna 2019 liikevaihdolla arvioituna selkeästi maailman suurin sotalaivastojen rakentaja. Jo maailmanlistan 14. sijalla ollut osakonsernin (CSIC) kokonaisliikevaihto oli yhteensä 55,10 miljardia USD (2019), josta aseteollisuuden piiriin Defence News -uutispalvelu tulkitsi 20 prosenttia eli 11,02 miljardia dollaria. Toiseksi suurimpana sotalaivastojen rakentajana listataan Huntington Ingalls Industries, joka löytyi vertailun sijalta 19. Kiinan valtion laivanrakennusyhtymän toinen osakonserni (aiempi CSSC) on aseteollisuustilastossa sijalla 24 yhteensä 33,50 miljardin dollarin liikevaihdolla. Tästä aseteollisuuden osuuden uutispalvelu esittää olevan 5,36 miljardia USD (16 %). Koska osakonserneista muodostettiin uusi Kiinan valtion laivanrakennusyhtymä marraskuussa 2019, voidaan yhteenlaskemalla arvioida uuden konsernin kokonaissijoitusta aseteollisuudessa. Yhdistyneen laivanrakennuskonsernin kokonaisliikevaihdoksi saadaan 88,59 mrd. USD, josta konsernin aseteollisuuden osuus olisi 16,38 mrd. USD. Tämä yhteislukema toisi Kiinan valtion laivanrakennusyhtymän liikevaihdolla arvioiden maailman yhdeksänneksi suurimmaksi ja Kiinan kolmanneksi suurimmaksi aseteollisuuskonserniksi (2019). 

Defence News -uutispalvelu lisäsi Kiinan valtion laivanrakennusyhtymän (CSSC) vuonna 2021 julkaistuun sadan suurimman aseteollisuusyhtymän listalleen. CSSC nousi tällä listalla maailman 10. suurimmaksi aseteollisuuskonserniksi. Konsernin vuoden 2020 liikevaihdoksi uutispalvelu esittää 66,91 miljardia USD, josta aseteollisuuden osuus osuusarviolla 20% olisi yhteensä 13,38 miljardia USD.

Kuvia
-----

* Taiteilijan näkemys vuonna 2020 rakenteilla olleesta, Renhai-luokan (Type 055) risteilijästä (joita rakentavat CSSC:n Changxingdao-Jiangnan Shipyard ja Dalian Shipbuilding Industry Company).Taiteilijan näkemys vuonna 2020 rakenteilla olleesta, Renhai-luokan (Type 055) risteilijästä (joita rakentavat CSSC:n Changxingdao-Jiangnan Shipyard ja Dalian Shipbuilding Industry Company).
* Esimerkki Luyang III-luokan (Type 052D) hävittäjästä, joita CSSC:ssä oli rakenteilla myös vuonna 2020.Esimerkki Luyang III-luokan (Type 052D) hävittäjästä, joita CSSC:ssä oli rakenteilla myös vuonna 2020.
* Esimerkki  Jiangdao-luokan korvetista (Type 056), jollaisia oli valmistumassa CSSC:ssä myös vuonna 2020.Esimerkki Jiangdao-luokan korvetista (Type 056), jollaisia oli valmistumassa CSSC:ssä myös vuonna 2020.

Katso myös
----------

* AVIC
* CASIC
* China Electronics Technology Group
* China South Industries Group
* Norinco

Lähteet
-------

1. 1 2  China State Shipbuilding Corp Ltd (Bloomberg tulkitsee perustamisvuodeksi 1999 aiemman yhtiön mukaan) bloomberg.com. Viitattu 31.12.2020. (englanniksi)
2. 1 2 3  Top 100 for 2020 (2019 revenue) *defensenews.com*. Viitattu 1.1.2021. (englanniksi)
3. 1 2 3  China establishes world's largest shipbuilding group: state media  26.11.2019. reuters.com. Viitattu 31.12.2020. (englanniksi)
4. 1 2  Beijing Gives Green Light for CSSC-CSIC Merger maritime-executive.com. Viitattu 31.12.2020. (englanniksi)
5. 1 2 3 4  Nan Tian and Fei Su: Estimating the arms sales of Chinese companies (s. 10-13) *SIPRI Insights on Peace and Security No. 2020/2*.  January 2020. sipri.org. Viitattu 31.12.2020. (englanniksi)
6. ↑  Menon, Ajay: List Of Major Shipbuilding Companies Around the Globe *Marine Insight*.  26.2.2021. Viitattu 26.3.2021. (englanniksi)
7. ↑  Yonhap: China greenlights Daewoo Shipbuilding-KSOE merger  28.12.2020. The Korea Herald, koreaherald.com. Viitattu 31.12.2020. (englanniksi)
8. ↑  Zi Yang: The Invisible Threat to China’s Navy: Corruption  19.5.2020. thediplomat.com. Viitattu 31.12.2020. (englanniksi)
9. ↑  China CSSC Holdings Ltd. 600150:SHH ft.com. Viitattu 31.12.2020. (englanniksi)
10. ↑  US, China ruled global arms market in 2019: SIPRI *Deutscher Welle, dw.com*.  7.12.2020. Viitattu 31.12.2020. (englanniksi)
11. ↑  The 5 state-owned defence companies behind China’s booming arms industry  3.12.2020. defenceview.in. Viitattu 31.12.2020. (englanniksi)
12. ↑  Top 100 for 2021 (2020 revenue) *defensenews.com*. Viitattu 21.11.2021. (englanniksi)

Aiheesta muualla
----------------

* China to Build Four of the World’s Largest Containerships (29.12.2020) (englanniksi) (maritime-executive.com)
* Alex Smith (11.11.2020) Construction starts on new CSSC Carnival cruise ship (englanniksi) (cruiseandferry.net)
* Yusho Cho (19.1.2020) How China's state-owned enterprises milk listed subsidiaries (englanniksi) (nikkei.com)
* China State Shipbuilding Corp. (kuvannee aiempaa, vuonna 1999 perustettua CSSC:a) (englanniksi) (globalsecurity.org)
* 我们的企业 Our Business (kiinaksi) (csic.com.cn)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* ISNI
* VIAF
* WorldCat

 |

 |